Stjernespekket ny Netflix-serie
I 2001 kom filmen «Wet Hot American Summer» og nå skal den populære streamingtjenesten Netflix begi seg på nok en egenproduksjon og lager serie av kultfilmen. Handlingen i filmen er satt til den siste dagen på en jødisk sommerleir i 1981, mens Netflixs serie vil omhandle den første dagen på leiren. Rollelisten har stadig blitt oppdatert, og nå melder Deadline at også Jon Hamm, kjent fra «Mad Men», Kristen Wiig («Bridesmaids»), Chris Pine («Star Trek») og Jason Schwartzman («The Grand Budapest Hotel») blir å finne i Netflixs nye satsing. Hamm skal trolig spille en hemmelig spion, Wiig en snobbete rådgiver, Pines karakter ryktes bare å være mystisk mens Schwartzman får rollen som gutteleirens øverste veileder. Flere av skuespillerne fra filmens originalbesetning har også takket ja til å gjenta sin rolle, blant andre Bradley Cooper, Elizabeth Banks, Paul Rudd og Kevin Sussman. Cooper er for mange kjent fra «The Hangover»-filmene, men har senere tatt på seg mer seriøse roller iblant «Silver Linings Playbook», «American Hustle» og kinoaktuelle «American Sniper» som alle har gitt ham Oscar-nominasjoner. Elizabeth Banks er aktuell med nok en «Hunger Games»-film, mens Paul Rudd og Kevin Sussman er kjent fra henholdsvis «Role Models» og «The Big Bang Theory». Michal Showalter og David Wain som skrev manus og regisserte filmen i 2001, skal også lage serien for Netflix. De skal fungere som produsenter, samt at Wain skal tilbake i regissørstolen. Serien har planlagt premiere på Netflix i løpet av sommeren.
Netflix har mange Hollywood-stjerner med på laget når de lager en serie basert på kultfilmen «Wet Hot American Summer».